в световен мащаб. Поради тази причина Комисията счита, че е необходимо внимателно да се вземат предвид икономическите последици от пандемията от COVID-19 при изготвянето на корекциите в рамките на втория преглед на защитните мерки.
 (21)
 Както бе обяснено по-горе, при първия преглед на защитните мерки, в резултат на вече наблюдаван спад на пазара на стомана в противоречие с очакванията към момента на приемането на окончателните мерки, Комисията извърши корекции за отстраняване на ограничените ефекти на изтласкване, наблюдавани през първата година от прилагането на мерките. При липсата на корекции обаче тези последици ще бъдат допълнително засилени в настоящия икономически контекст.
 (22)
 Макар че икономическият шок от пандемията е относително симетричен, тъй като пандемията засегна всички държави в света с внезапни и много значителни сривове в обема на произведената продукция и в търсенето, степента на възстановяването през 2021 г. вероятно ще бъде асиметрична. Това ще зависи не само от развитието на пандемията във всяка държава, но и от структурата на националните икономики и от капацитета им за отговор посредством политики за възстановяване.
 (23)
 В настоящото положение на остър спад в търсенето и на произтичащото от това драстично намаляване на продажбите, които засягат на практика всички категории продукти от стомана, в съчетание с перспективата за висока степен на несигурност и вероятно на значителни асиметрии от географска гледна точка по отношение на скоростта и времето на възстановяване, е оправдано да се очаква (18), че някои износители на стомана за Съюза ще възприемат още по-агресивно търговско поведение с цел да „разчистят пазара“ в ущърб на други участници на пазара, когато дейността се възобнови след пандемията.
 (24)
 По-специално разумно е да се очаква (19), че някои износители, по-специално в географските области, които възобновят дейността си сравнително по-рано от други, ще избързат да реализират продажби на пазара на Съюза по-енергично, отколкото досега, за да изчерпят първи конкретните за всяка държава квоти колкото е възможно по-рано и да бъдат готови незабавно да се възползват от остатъчните квоти, когато те бъдат предоставени.
 (25)
 Това опортюнистично поведение на износителите от определени места на произход създава повече от всякога риск от изместване на останалите участници на пазара и неоправдано завземане на пазарни дялове, които при нормални обстоятелства биха съответствали на други области от традиционния търговския поток или на вътрешното производство. Това е реален риск, тъй като износителите с всички сили ще се опитват да спечелят по-големи дялове на по-малък пазар, за да компенсират загубите от продажби в абсолютна стойност, дължащи се на намалялото търсене.
 (26)
 Освен че застрашава запазването на традиционните търговски потоци от гледна точка на произхода, посоченото по-горе опортюнистично поведение, което неоправдано измества традиционните търговски потоци и вътрешното производство, може да причини и много сериозен дисбаланс на пазара на стомана в Съюза, което в крайна сметка би могло да застраши коригиращия ефект от първоначалните защитни мерки по отношение на защитата срещу ново внезапно нарастване на вноса.
 (27)
 При тези обстоятелства, за да се гарантира организирано връщане на пазара на всички доставчици, както на местната промишленост, така и на износителите, и да се сведе до минимум неоправданото опортюнистично поведение, Комисията